F eminae: 
Color a Maris colore non differt, nisi obscuritate paullo leviore. Pictura capitis eadem 
est. Cornua longe graciliora, apice magis adunca, annulis solummodo 7 distinctis, nec capite 
longiora, basi pollicari, apice tripollicari spatio laevia sunt. Mammae duae nigrae inguinales. 
Subulonis feminei: 
Color magis pallens, sed picturae eaedem, nec deest characteristica nasi macula nigra. 
Cornua brevissima, vix sesquipollicaria, inaequalia et fere recta sunt, eorumque mensuram supra 
indicavimus. Bursae inguinales utrique sexui sunt. Nec desunt Fossae lacrymales distinctae. 
Hae, sicut Dorcades, interdum solitariae, saepe gregatim ita obviam fiunt, ut fortior singulus 
mas feminarum catervam ducat. Viso homine aufugiunt omnes, mox vero primus consistit Mas 
et sensim femellae; approximante venatore mas diu tranquillus erecto collo et adverso pectore 
stat et hoste demum propius imminente, pede anteriore terram calcat fortiterque halitum cum 
strepitu emittit. Hoc fugae denuo velocius et longius ineundae certissimum signum erat. 
Apud Arabes Lohaiae puellas quatuor fere annorum aetate vidi, quibus parentes, praeter 
palpebras intus et margine nigredine inductas, volam et ungues rufos, etiam arcus superciliares 
utrinque linea curva nigra pinxerant, a quibus duas lineas nigras continuas parallelas in nasum 
ita deduxerant, ut huius Gazellae faciem proxime imitavissent. Nudis istis puellulis, collaribus 
etiam et armillis ex vitri colorati particulis ornatis totoque corpore bene butyro unctis hae 
picturae summo decori apud indigenas habebantur. 
Specimina maxime septentrionalia prope Balbeck Syriae nos vidisse censuimus, sed prope 
Hamam Faraun Arabiae inter Tor et Sues prima occidimus. Maxime meridionalia in insula 
Farsan prope el Gisan, Arabiae felicis urbem, venati sumus eaque habitata insula, geographis 
ignota, a nobis anno MDCCCXXV primum perlustrata et detecta, ambitu suo Pomeraniae Rugorum 
insulam ( Riigen ) fere aequans, hisce Gazellis plena dicebatur. Ab Arabia vero haec quatuor 
fere horarum spatio distat ( 1 ). 
Viscera, quorum partem spiritu vini asservatam Berolinum attuli, alibi describentur. 
Corollaria. 
Plinii de Dama relatio ad hanc Antiloparum speciem facilius spectare posset, quam ad 
Addram seu Damam Lichtensteinii. Imbecillius enim animal hoc et transmarinum est et cornua (*) 
(*) Riippell Francofurtanus notitiam huius insulae a me et famulis meis sociisque mercede conductis anno MDCCCXXV Octobre 
Cahirae acceptam, omisso nomine meo, serius (18. Nov. 1825) in litteris. Illustri Zachio publicandam dedit (vide Zach Corresp. xiv. 
1826), nec postea restituit idemque insularum et littoris formae notitias in sinus Akabani ostiis in Mari rubro a me et Hemprichio 
anno MDCCCXXIV emendatas, a me vero anno MDCCCXXVm in itinerarii mappa geographica I. publicatas, omisso nostro nomine, suis 
observationibus MDCCCXXVi factis et MDCCCXXIX demum publicatis vindicavit. Vide Riippells Reisen etc. — Similia istis suo loco 
monebo. Haec vero tradenda erant ne plagiarius illius videar. Plura de hac insula scripsi in Berghaus Annalen der Erdkunde 
1827. p. 312. 
Hempr. et Eiirenb. Mammalia I. 
t 
